section_heading: Hrvatske željeznice
paragraph_text: Hrvatske željeznice naslijedile su od bivšeg ŽTP-a Zagreb ukupno 58 lokomotiva serije JŽ 664, kojima je dodijeljena brojčana oznaka HŽ 2062. Od toga su tri lokomotive zaostale u Srbiji te nikad nisu vozile u službi Hrvatskih željeznica, iako su im službeno dodijeljene nove brojčane oznake. Lokomotiva 2062 045 (izvorno 664-001) bila je predviđena za vuču oklopnog vlaka izgrađenog 1992. godine u splitskom brodogradilištu za potrebe Zbora narodne garde. Nakon Domovinskog rata nije vraćena u redovni promet, već je zajedno s ostatkom kompozicije oklopnog vlaka dodijeljena Hrvatskom željezničkom muzeju u Zagrebu.